RAF har med støtte fra private sponsorer, offentlige fond, Fredrikstad kommune og Borg havn fått på plass en modernisering av Låven, et servicehus med utstilling, selskapslokaler, kjøkken og toaletter. Selve «Skipperhuset» hvor Roald Amundsen ble født er blitt restaurert innvendig blant annet ved reparasjon av brannmurer og ildsteder. Også det store parkanlegget rundt Skipperhuset, Låven og Minnebautaen fra 1928 er blitt istandsatt, og ved Glomma er det bygget en 25 meter lang pålebrygge på stedet hvor Amundsenrederiene hadde sin utrustningshavn. I parken er det også bygget en nøyaktig kopi av «Framheim», overvintringshytten Amundsen brukte i Antarktis på sin Sydpolekspedisjon 1910–1912.